To personer er siktet etter at mannen ble slått bevisstløs i basketaket som oppstod i boligen i Karmøy søndag morgen.

En 24 år gammel mann ble sendt til sykehus etter en slåsskamp i et bolighus på Kolnes i Karmøy søndag morgen.

Klokken 05.10 fikk politiet melding om at en fremmed mann hadde tatt seg inn i et bolighus hvor det befant seg en familie.

Da politiet kom til stedet 13 minutter senere, hadde mannen i 20-årene blitt slått bevisstløs i basketaket som oppsto.

Mandag opplyser politiet i en pressemelding at 24-åringen er siktet for innbrudd.

– Familiefaren er så langt ikke siktet for å ha slått vedkommende med en gjenstand, sier stasjonssjef Hans Møllebakken i pressemeldingen.

Politiet vil ta en vurdering på om han har handlet i berettiget nødverge, eller om han skal siktes for legemsbeskadigelse.

Strafferammen for det er fra fire år og nedover.

Lettere skader

– Familien ble vekket av at den fremmede mannen banket på døren. Da de lukket opp, trengte han seg inn i boligen. Det oppsto et basketak og inntrengeren slo hodet, sier operasjonsleder Jarle Utne-Reitan i Haugaland og Sunnhordland politidistrikt til TV 2.

24-åringen var bevisstløs da han ble fraktet til sykehuset i Haugesund.

Det var seks personer til stede i huset på Kolnes da mannen trengte seg inn.

Far i huset som er i 50-årene, fikk hjelp av en mann i tenårene som også var i huset.

Basketaket endte med at inntrengeren ble slått bevisstløs.

– Personen som først ble oppfattet som svært alvorlig skadet, har jeg nå fått opplyst at er lettere hodeskadet, sier politiadvokat Anne Marthe Møinichen politiadvokat ved Haugaland og Sunnhordland politidistrikt.

Avhører familien

Politiet skal avhøre de seks personene som befant seg i huset.

Mannen er ukjent for familien og det er uklart hvorfor han forsøkte å ta seg inn i huset.

Politiet kjenner mannens identitet, men opplyser at han ikke er kjent for dem fra tidligere.

SLÅTT BEVISSTLØS: Mannen som trengte seg inn i huset ble slått bevisstløs i basketaket. Politiet kom til stedet 13 minutter etter første melding.

– Vi vil nå foreta vitneavhør i tillegg til at det blir gjort undersøkelser i huset, sier Utne-Reitan til TV 2.

TV 2 får opplyst ved Haugesund sjukehus at tilstanden til 24-åringen er stabil og at han ikke er alvorlig skadet.